તૂર્કીની ચલણ લિરાના લીરેલીરા ઉડી ગયાં છે. અમેરિકાએ તૂર્કી પર આર્થિક પ્રતિબંધ લગાવ્યા અને મેટલની આયાત પર બે ગણી આયાત ડ્યૂટી લાદી તે પછી તૂર્કીની આર્થિક સ્થિતિ ડામાડોળ બની છે. જે પછી ફોરેક્સ માર્કેટથી માંડીને વિશ્વના સ્ટોક માર્કેટમાં ભૂકંપ આવી ગયો છે. વિશ્વના દેશોમાં તૂર્કીની આર્થિક હાલતની ચર્ચા સાથે ચિંતા વ્યક્ત કરાઈ રહી છે કે આપણા દેશ પર લિરા તૂટે તો તેની લાંબેગાળે કેટલી અસર પડશે? જો કે ભારતની કરન્સી રુપિયો તો તૂટીને 70ની સપાટીની નીચે ઉતરી ગયો હતો. ભારત દેશ આઝાદ થયા પછી સૌપ્રથમ વખત અમેરિકન ડૉલર સામે ભારતીય રુપિયો તૂટી 70.08 થઈ અને ટ્રેડિંગ સેશનને અંતે 69.89 બંધ રહ્યો હતો. રૂપિયો તો તૂટ્યો પણ સાથે સ્ટોક માર્કેટ પણ ગબડ્યું હતું. તૂર્કીની આર્થિક હાલત કથળી તેની વિશ્વના તમામ બજારો પર વિપરીત અસર પડી છે. તમામ દેશોના ચલણો તૂટ્યાં છે. એકલો રૂપિયો તૂટયો તેવું નથી, અમેરિકા પર પણ તેની અસર પડી છે. આમ જોવા જઈએ તો તૂર્કીનું ચલણ લિરા પહેલેથી નબળો હતો, અને અમેરિકાએ મેટલના ઈમ્પોર્ટ પર આયાત ડયૂટી બમણી કરી નાંખી. જેથી પછી લિરા વધુ તૂટીને રેકોર્ડ બ્રેક નીચાસ્તરે આવ્યો હતો, અને લિરામાં અત્યાર સુધીમાં 40 ટકાનો કડાકો બોલી ગયો છે. એક ડૉલર સામે તૂર્કીશ લિરા 6.04 રહ્યો હતો અને ભારતીય એક રુપિયા સામે લિરા 0.086નો ભાવ હતો.